विष्णुस्मृतिः/नवसप्तसप्ततितमोऽध्यायः
अथ न नक्तं गृहीतेनोदकेन श्राद्धं कुर्यात् । । ७९.१  । ।

कुशाभावे कुशस्थाने काशान्दूर्वां वा दद्यात् । । ७९.२  । ।

वासोऽर्थे कार्पासोत्थं सूत्रं  । । ७९.३  । ।

दशां विसर्जयेत्यद्यप्यहतवस्त्रजा स्यात् । । ७९.४  । ।

उग्रगन्धीन्यगन्धीनि कण्टकिजानि च पुष्पाणि  । । ७९.५  । ।

शुक्लानि सुगन्धीनि कण्टकिजान्यपि जलजानि रक्तान्यपि दद्यात् । । ७९.६  । ।

वसां मेदं च दीपार्थे न दद्यात् । । ७९.७  । ।

घृतं तैलं वा दद्यात् । । ७९.८  । ।

जीवजं सर्वं धूपार्थे न दद्यात् । । ७९.९  । ।

मधुघृतसंयुक्तं गुग्गुलुं दद्यात् । । ७९.१०  । ।

चन्दनकुङ्कुमकर्पूरागरुपद्मकान्यनुलेपनार्थे  । । ७९.११  । ।

न प्रत्यक्षलवणं दद्यात् । । ७९.१२  । ।

हस्तेन च घृतव्यञ्जनादि  । । ७९.१३  । ।

तैजसानि पात्राणि दद्यात् । । ७९.१४  । ।

विशेषतो राजतानि  । । ७९.१५  । ।

खड्गकुतपकृष्णाजिनतिलसिद्धार्थकाक्षतानि च पवित्राणि रक्षोघ्नानि च निदध्यात् । । ७९.१६  । ।

पिप्पलीमुकुन्दकभूस्तृणशिग्रुसर्षपसुरसासर्जकसुवर्चलकूश्माण्डालाबुवार्ताकपालक्योपोदकीतण्डुलीयककुसुम्भपिण्डालुकमहिषीक्षीराणि वर्जयेत् । । ७९.१७  । ।

राजमाषमसूरपर्युषितकृतलवणानि च  । । ७९.१८  । ।

कोपं परिहरेत् । । ७९.१९  । ।

नाश्रु पातयेत् । । ७९.२०  । ।

न त्वरां कुर्यात् । । ७९.२१  । ।

घृतादिदाने तैजसानि पात्राणि खड्गपात्राणि फल्गुपात्राणि च प्रशस्तानि  । । ७९.२२  । ।

अत्र च श्लोको भवति  । । ७९.२३  । ।

सौवर्णराजताभ्यां च खड्गेनौदुम्बरेण वा   ।
दत्तं अक्षय्यतां याति फल्गुपात्रेण चाप्यथ   । । ७९.२४  । ।